René Christensen (DF), 2011-02-01:
Enhedslisten foreslår i beslutningsforslag nr. B 30, at der ud over de midler, der i dag er afsat til området, afsættes penge til retshjælpskontorer i udsatte boligområder i Danmark.
Enhedslisten anerkender også i forslaget, at det er et stort problem, at der i nogle udsatte boligområder er opstået en modvilje imod det, man kalder systemet.
Dansk Folkeparti og jeg er faktisk enige i, at det er et problem.
Det viser sig jo også tydeligt, når man kommer i nogle af boligområderne, at nogle gange kan heller ikke politi og brandvæsen komme ind i områderne, når der er ballade, bilafbrænding og andet.
Der står i forslaget, at der i visse af disse boligområder er parallelle retssystemer med imamer, bander eller andre, der finder deres egne »løsninger«.
Nogle gange bliver disse løsninger påtvunget andre, i andre tilfælde følger folk frivilligt de råd, som imamer og bander kommer med, fordi de ikke har tillid til, at de kan få råd og hjælp andre steder.
Jeg skal da her gøre opmærksom på, at det selvfølgelig ikke er lovligt, og der er da heller ikke nogen, der anerkender det.
Der er gode erfaringer med retshjælpskontorer, som ikke er en del af systemet, da de i høj grad er baseret på frivillig arbejdskraft, hvor man kan komme helt anonymt, og hvor det er gratis at søge råd og hjælp.
Enhedslisten anerkender, at der er massive problemer med utilpassede borgere og andre i visse boligområder – boligområder, hvor der ikke findes lov og orden, og hvor myndighederne ikke har adgang – men Enhedslisten mener, at vi fra det etablerede samfund skal udeblive og i stedet sådan forklæde os som frivillige retshjælpere.
Det mener vi ikke at vi skal.
Vi mener faktisk, at vi skal gå en helt anden vej.
Vi mener, at vi skal være synlige og tydelige med hensyn til det, som det danske samfund opfatter som det at være en del af velfærdssamfundet, som vi jo alle er en del af – også de, der bor i en ghetto eller i et belastet boligområde.
Mange af de her borgere har det tilfælles, at de står uden for arbejdsmarkedet, og det er Dansk Folkepartis opfattelse, at det faktisk er det største problem.
Derfor mener vi ikke, at vi skal bekræfte disse i mange tilfælde indvandrere i, at de ikke er en del af systemet, som Enhedslisten har valgt at kalde vores samfund for i det fremsatte beslutningsforslag.
Der er jo igangsat mange initiativer både på det sociale område og på arbejdsmarkedsområdet.
Her må jeg sige, at nu er der faktisk mulighed for, at kommuner, som huser ghettoer, kan søge om tilskud til at etablere et jobcenter i ghettoen.
Flere beboere i ghettoområdet skal jo have et arbejde for at føle sig som en del af samfundet.
Og der må vi sige, at vi meget mere tror på den løsning.
Det er jo sådan, at mange af dem føler, at de lever fjernt fra samfundet; de er på offentlig forsørgelse, og de føler sig ikke som en del af vores velfærdssamfund.
Men med jobcentre i ghettoområderne er det langt nemmere for beboerne at få råd om job og uddannelse, og det mener vi er utrolig vigtigt, så også de borgere kan føle sig som en del af systemet, hvis vi skal kalde det det.
Så Dansk Folkeparti og jeg kan ikke stemme for det forslag, der ligger her, da vi ikke mener, at det er løsningen på de udfordringer, der er i de belastede områder.
Vi synes, at der er mange andre ting, man skal sætte ind med og bruge midler på, og der føler vi faktisk, at det med jobsituationen for mange af de mennesker i de her boligområder er noget af det allervigtigste.
Der er også sat ressourcer af til det, og vi er meget spændt på at se, hvordan det kommer til at virke i fremtiden.